***TÁJÉKOZTATÓ***

**iskolakezdési támogatás**

Tájékoztatom a Tisztelt Szülőket, hogy Balatonvilágos Község Önkormányzat Képviselő-testületének a szociális és gyermekvédelmi ellátásokról szóló 19/2013. (XII.31.) önkormányzati rendelete (továbbiakban: Ör.) 12. § ae) pontja alapján a képviselő-testület által átruházott hatáskörében a polgármester a 2022/2023. tanévben is pénzbeli támogatást nyújthat **iskolakezdési támogatás** címén a jogosultak részére.

Felhívom szíves figyelmüket, hogy a támogatás megállapítására kizárólag a teljes adattartalommal kitöltött és mellékletekkel (számlákkal, igazolás/ok/kal) hiánytalanul felszerelt kérelem benyújtása esetén van lehetőség.

**A számlák és jövedelemigazolások csatolása minden esetben kötelező!**

**A jogosultság lényeges feltételei az** *Ör. 17/B. §-a alapján:*

*(1) Balatonvilágos Község Önkormányzat Polgármestere gyermekenként a szülő által a tankönyvcsomag, iskolaszer – így különösen papír- és írószerek, kötelező iskolai viseletként előírt tornaruházat (például fehér póló, sötét melegítő nadrág, stb.) –* ***vásárlására vonatkozó számla alapján*** *kifizetett összegének megfelelő, de legfeljebb 10 ezer forint iskolakezdési támogatást nyújt a Balatonvilágoson élő, a (3) bekezdésben foglalt feltételeknek megfelelő családok számára.*

*(2) Az iskolakezdési támogatás legkésőbb a tanév kezdetétől számított 60. napig beérkezett hiánytalanul felszerelt kérelemre állapítható meg, amennyiben a tankönyv vásárlásra vonatkozó bizonylat, a számla és a befizetés igazolása másolatban a kérelem mellékleteként benyújtásra kerül. Felsősokú tanulmányokat folytató gyermekre tekintettel benyújtott kérelemhez csatolni kell továbbá az oktatási intézmény által kiállított hallgatói jogviszony igazolást, továbbá a (4)-(5) bekezdés szerint meghatározott igazolásokat.*

*(3) Iskolakezdési támogatás alapfokú, valamint középfokú vagy a 25. életévét be nem töltött, felsőfokú oktatási intézménybe beiratkozott, a tanév kezdetét legalább 6 hónappal megelőzően és a kérelem benyújtásának időpontjában is, folyamatosan Balatonvilágoson lakóhellyel rendelkező nappali tagozaton tanulmányokat folytató gyermekek után vehető igénybe, amennyiben kérelmező családjában az egy főre jutó jövedelem nem haladja meg a mindenkori minimálbér 800%-át. (1.600.000,- Ft-ot)*

*(4) Felsőfokú tanulmányokat folytató gyermek esetén tankönyvre vonatkozó számla hiányában vagy az (1) bekezdésben meghatározott összeget el nem érő tankönyv számla mellett elektronikus jegyzet, elektronikus úton elérhető tananyaghoz kapcsolódó költségek – így különösen adathordozó (pl. pendrive, SD kártya, külső winchester) vásárlása, internet szolgáltatás eléréséhez szükséges eszközök és adatforgalom igénybevételére vonatkozó szolgáltatás – biztosítására tekintettel kérelmezhető iskolakezdési támogatás az (5) bekezdés szerinti feltételek együttes fennállása esetén.*

*(5) A (4) bekezdés szerint benyújtott kérelem alapján legfeljebb 10.000,- Ft támogatás biztosítható, a tanév kezdetét legalább 6 hónappal megelőzően és a kérelem benyújtásának időpontjában is, folyamatosan Balatonvilágoson lakóhellyel rendelkező felsőfokú oktatási intézménybe beiratkozott gyermekek részére amennyiben*

1. *az adott képzés elvégzésére a felsőoktatási intézmény által meghatározott félévek számát a hallgató nem lépte túl;*
2. *az aktuális és azt megelőző félévekben felvett tantárgyak között – a korábbi félévek során már felvett és az elégtelen tanulmányi eredmény miatt annak eredeti időszakában nem teljesített – ismételten felvett tantárgy nem szerepel.*

*6) Az (5) bekezdés a)-b) pontjaiban meghatározott feltételek fennállását a hallgató leckekönyvvel vagy elektronikus leckekönyv nyomtatott kivonataival igazolja a kérelem és számlamásolatok benyújtásával egyidejűleg.*

*(7) A (4) bekezdés szerint meghatározott kérelem a tanév kezdetét követő 120. napig, de legkésőbb december 30. napjáig, keresztféléves képzés esetén legkésőbb május 30. napjáig nyújtható be.*

Az igényléshez szükséges nyomtatvány az önkormányzat ügyfélszolgálatán személyesen is beszerezhető, valamint az Önkormányzat honlapjáról letölthető.

Kérem, amennyiben e lehetőséggel élni kíván, a kitöltött és aláírásával ellátott, mellékletekkel felszerelt kérelmet juttassa el önkormányzatunkhoz – amennyiben gyermeke alap- vagy középfokú oktatási intézmény tanulója – a 2022/2023. tanév kezdetét**, szeptember 1. napját követően**, de **legkésőbb** **2022. november 2.** napjáig, felsőfokú intézmény hallgatója esetén az Ör. 17/B. (7) bekezdése szerinti időpontig.

Takács Károly

polgármester